Hódolat (Horvát Henrik)
Kilencvenkilenc harsonák zenéje 
Eget hasított, és hátrált az ellen. 
Ki áll meg jó kardod csapása ellen, 
Gúnyoljon bár az irígyek veséje!

Te győztél, s szépség koronáz ma téged, 
S a páratlan babérokon pihenve, 
Dulcineádnak vár ma rózsakeble, 
Mert tied ő, a szépség és igézet.

A balga bölcsesség hiába vet meg, 
Te glóriájában a küzdelemnek 
Láttad: minden való hiú e tájon.

De én, szép őrültséged rímbe róva, 
Ó, hadd lehessek híred hű heroldja, 
Rocinantén ülő költőkirályom!
Jegyzetek
Szonettek